- ఆర్‌బీఐ ఉద్యోగుల 'నిరసన సెలవు' విజయవంతం
- చెక్‌, ఫారెక్స్‌, సెటిల్‌మెంట్లపై తీవ్ర ప్రభావం
న్యూఢిల్లీ: భారతీయ రిజర్వు బ్యాంకు (ఆర్‌బీఐ) ఉద్యోగులు గురువారం తలపెట్టిన నిరసనాత్మక సామూహిక సెలవు ఆర్థిక లావాదేవీలపై బాగా ప్రభావం చూపింది. దేశీయ బ్యాంకింగ్‌ లావాదేవీలకు తీవ్ర అంతరాయం ఏర్పడింది. ఆర్‌బీఐ మనుగడకు విఘాతం కలిగించేలా కేంద్రం ప్రతిపాదిస్తున్న సంస్కరణలను వ్యతిరేకించడంతో పాటు.. మెరుగైన పదవీ విరమణ ప్రయోజనాలను కోరుతూ దేశ వ్యాప్తంగా 17,000 మంది ఆర్‌బీఐ ఉద్యోగులు గురువారం నిరసనాత్మక సామూహిక సెలవును చేపట్టిన సంగతి తెలిసిందే. ఉద్యోగుల సెలవు కారణంగా చెక్‌ క్లియరెన్స్‌లు, చెల్లింపులు, సెటిల్‌మెంట్‌లు, ఫారెక్స్‌ కార్యకాలపాలకు బాగా అంతరాయం కలిగింది. ఆర్‌బీఐ అధికారులు, ఇతర ఉద్యోగులకు చెందిన నాలుగు గుర్తింపు పొందిన సంఘాల వారు ఈ నిరసన కార్యక్రమంలో పాలుపంచుకున్నారు. సమ్మె అనుకున్న రీతిలోనే నూటికి నూరు శాతం విజయవంతం అయినట్లు 'ఆలిండియా రిజర్వు బ్యాంక్‌ ఎంప్లాయిస్‌ అసోసియేషన్‌' కార్యదర్శి క్రాంతి 'నవతెలంగాణ'కు తెలిపారు. ఆర్‌బీఐ ఉద్యోగుల సామూహిక సాధారణ సెలవుతో ఆర్‌బీఐ మనుగడకు విఘాతం కలిగిస్తున్న సంస్కరణలను తాము వ్యతిరేకిస్తున్నామన్న బలమైన సంకేతాలు యాజమాన్యానికి చేరాయని ఆయన అన్నారు. వివిధ మార్గాల్లో ప్రభుత్వం ఆర్‌బీఐ అధికారాలను తీసేసుకుంటోందని యూనైటెట్‌ ఫోరమ్‌ కన్వీనర్‌ సమీర్‌ ఘోష్‌ తెలిపారు. పీడీఎంఏ ఏర్పాటు, ద్రవ్యపరపతి విధాన సమీక్ష ఆర్‌బీఐ పరిధిలోని అంశమని దీనిలో కూడా ప్రభుత్వం పాలుపంచుకోవాలని చూస్తున్నట్లు ఆయన ఆవేదన వ్యక్తం చేశారు. ఒక్క రోజు సామూహిక సెలవు సమ్మె కారణంగా ముఖ్యమైన బ్యాంకింగ్‌ కార్యకాలాపాలపై తీవ్రంగా ప్రభావం చూపిందని అన్నారు. సాముహిక సెలవు నిరసన కార్యక్రమంలో అన్ని వర్గాలకు చెందిన ఉద్యోగులు పాల్గొన్నట్లు యునైటెడ్‌ ఫోరమ్‌ తెలిపింది. కొన్ని చోట్ల రీజినల్‌ డైరెక్టర్లు, చీఫ్‌ జనరల్‌ మేనేజర్లు కూడా సీనియర్‌ అధికారులు కూడా నిరసన సెలవుకు మద్దతు ప్రకటించి విధులకు హాజరు కాలేదు. నాలుగు యూనియన్లకు చెందిన వాలెంటీర్లు దేశ వ్యాప్తంగా పలు శాఖల వద్ద ఆర్‌బీఐనీ దేశాన్ని కాపాడండి అంటూ నినాదాలు చేయడం కనిపించింది.
మీ స్నేహితులకు రికమెండ్ చెయ్యండి